<classify> WIZARA ya Madini imeanza kutekeleza maagizoya Rais John Magufuli aliyoyatoa Januari 22 mwaka huu kwenye mkutano wa wachimbaji wadogo na wadau wa madini jijini Dar es Salaam.Maagizo hayo ni pamoja na kufunga kamera za kielektroniki CCTV ukuta unaozunguka eneo la machimbo ya madini ya tanzanite eneo la Mererani mkoani Manyara. Maagizo mengine yaliyotolewa na Rais Magufuli kwa wizara hiyo ni kutatua kero za wachimbaji hao, ikiwemo kuweka utaratibu mzuri wa kuingia na kutoka ndani ya mgodi huo.Katika kujua ni kamera ngapi, zitafungwa ili kukidhi usalama na kudhibiti utoroshwaji wa madini katika mgodi wa tanzanite wa Mererani, gazeti hili liliwasiliana na Katibu Mkuu wa Wizara ya Madini, Profesa Simon Msanjila, ambaye alisema suala hilo limeanza kufanyiwa kazi. Profesa Msanjila alisema kwa kuwa urefu wa ukuta wote ni kilomita 26 na kamera moja ina uwezo wa kuona umbali wa mita 100, hivyo kamera zipatazo 260 zitahitajika kufungwa kuzunguka ukuta wote.Kutokana na umuhimu jambo hilo, Katibu Mkuu huyo alisema kuwa kazi hiyo itakamilika ndani ya siku 90 na itafanywa na mkandarasi SUMA JKT kwa gharama ya Sh bilioni 1.2. Profesa Msanjila alisema kupitia hotuba yake, aliyoitoa mwishoni mwa wiki huko Mirerani kwenye uzinduzi na uwekaji wa jiwe la msingi wa Kituo cha Pamoja cha Biashara ya Madini, mkataba wa kazi hiyo utasainiwa Februari 22, 2019.Kufungwa kwa kamera hizo, kumeelezwa kuwa kutaimarisha ulinzi wa kisasa kwa kusaidiana na walinzi waliopo. Agizo jingine la Rais ambalo limefanyiwa kazi na wizara hiyo ni kuwekwa kwa tozo maalumu za watu kuingia ndani ya mgodi huo. Ikumbukwe kwamba, miongoni mwa mambo ambayo wachimbaji wadogo wa madini, waliyaomba kwa Rais Magufuli ni kulipa ushuru wa mwaka, kama wanavyofanyiwa wafanyabiashara ndogo maarufu machinga ili wafanye kazi zao bila usumbufu.Kwa kuzingatia agizo hilo la Rais, Waziri wa Madini, Doto Biteko akiwa Mirerani mwishoni mwa wiki, alitangaza kuwa kuanzia Februari 16, mwaka huu, tozo za kiingilio kitambulisho ndani ya mgodi huo wa tanzanite, kwa wafanyakazi wanaojulikana kama wahudumu njia, ni Sh 50,000 kwa mwaka.Wengine ambao wanapaswa kulipa tozo hizo ni Mabroka, ambao wanatakiwa kulipa Sh 30,000 kwa mwaka, wakati wana Appolo, wafanyabiashara ndogo kama vile mamantilie, wachekechaji na wazee, watalipa Sh 20,000 kwa mwaka. Kutokana na umuhimu wa kundi hilo la wachimbaji wadogo, Biteko alitoa mwito kwa Wizara ya Kazi kupitia Mfuko wa Fidia kwa Wafanyakazi WCF na mifuko ya hifadhi ya jamii, kutengeneza muundo utakaofaa kulihudumia kundi hilo.Kwa mujibu wa Biteko, lengo la serikali katika kutekeleza mageuzi hayo katika sekta ya madini ni kuhakikisha rasilimali madini zinalindwa, mchimbaji analindwa, haki za mnunuzi zinalindwa na hatimaye serikali ipate stahiki zake kwa ajili ya kukuza uchumi wa nchi. Agizo la kujengwa kwa ukuta huo lilitolewa na Rais Magufuli mwezi Septemba 2017.Ujenzi wake ulitekelezwa na Jeshi la Ulinzi la Wananchi wa Tanzania JWTZ na Jeshi la Kujenga Taifa JKT kuanzia Novemba 2017 na kukamilika Februari 2018 kwa gharama ya Sh bilioni 5.65. Madini ya tanzanite yaligunduliwa na Mzee Jumanne Ngoma mwaka 1967 ambaye aliyapeleka kwa Mjiolojia Mkuu wa nchi. Mzee Ngoma alifariki dunia mwezi uliopita.  <topic>: kitaifa 